AA In An Suah Zalen Mi Ralkap/Palik 15 Cu Ralhrang Pawlin An Kai >>> – Meifar\nArakan Army (AA) pawlin an kaihmi ralkap/palik 15 cu November 15, 2021 sun ah an suah zalen. Asinan cumi pawl cu an pule ralhrang pawlin an kai ih thawnginn sungah an khum riangri, ziangruangah hiti an kai ti cu an relsuak hrih lo.\nAn suah zalenmi ralhrang ṭhenkhat cu AA kutsung ah kumkhat lenglo an rak um zo, ṭhenkhat cu doawknak tualrawn ah hliamhma nasa zet an tuar hnuah AA pawl ih kaih ngahmi an si. Cutin AA pawlin an zangfah ruangah an suahsal nan ralhrang pawlin rak cohlang men loin an kai sawn.\nArakan Army (AA) pawlin himi ralhrang pawl an suah zalennak cu an kutsung ah kumkhat lenglo an kol zo, ṭhenkhat cu damlo bese tuamhlawm ṭul ringring an si.\nCun an kaih pawl umnak hmun ah natsia kaiawk theimi umsal sehla an kaihmi damlo bese pawl tuamhlawmnak ding siivai lamah an harsa ding ti an phang ruangah le hitin ralhrang pawl an suah zalen asilen ralhrang pawl khalin an kaihmi Rakhine mipi, ULA/AA ralkap khal an rak suah zalen ve ding ti beiseinak thawn an suahmi a si. Asinan an zumdan vekin thil a feh lo ih ralhrang pawlin an suah zalenmi pawl cu an rak kai sawn.\nRalhrang Pawlin Mi 4 Cu Nasa Zetin An Vel Ciamco Ih An Kai Hnuah “Mi Kan Theihsual” Tin An Suahsal


A Hmin An Sut Hnuah An Kap That – Meifar\nA Hmin An Sut Hnuah An Kap That\nNovember 5, 2021 admin Lawrkhawm 0\nShan State, Hsipaw Township, Nam Lan veng sungih um nunau kum 30 mi Nang Aye Kham cu October 1, 2021 simlam nazi 6:00 ah zo ti theih lo mipa pahnih in an kap that.\nVengsung mi pakhat in “Kan vengsung mi cu a si nan hmun dangih a umnak hi a rei zet zo. A nulepa ara pal duak ih innleng a suah laiah an kap that. Meithal keng pahnih in an thlun vivo a bang, a motor sung ihsin khal a suak hrih lo. Meithal keng pahnih in na hmin ziangso? tin an sut hnuah an kap that” a ti.\nNang Aye Kham ih hngawng le awm ah an kap ngah ih siizung ah an tlanpi nan an tuamhlawm rero laiah a hliamhma tuar loin a thi. Hsipaw ramsung ah hmin theih lo meithal keng an tam zet ih mi an kap that ṭheu ruangah khuasung mipi pawl cu vaksuak ṭhiṭha ngam loin an um.\nTualsung mi pakhat in “Ni a tlak hnu cun innleng kan suak ngam nawn lo, tulawngah asilo. Ahlan ihsin kan vaksuak ngam lo, meithal kengih mi kap that an tamtuk zo. Ahlan ihsin kan him nawn lo, ahlan ahcun mipa deuh lawng an kap that. Tu’ahcun nunau khal an kap that thlang ruangah kan thlaṭem tuk” a ti.\nTuiṭum ih an kah thatmi cu minung theihsual ih kap that an si tin kiangkap um pawlin an rel. “Kan theihdan cun minung diklo an kap that, an kah tummi asilo. An duh asilen an ral diktak kap ding an si, hivek ih theihfiang lomi an kap that cu tualsung mipi hrangah a thinnat um tuk” an ti.\nUS Ram Nuamnak Le US Ralkap Sinak Pawl Tlansan In Min Aung Hlaing Naule Pawl A Do\nTlawng Sayama Pathum Cu Uniform An Hruh Lo Ruangah Ralkap Pawlin An Hrem


Violet of Myanmar zuktu pawl kai ding zuam | VCTH\nHome » Thuthang » Ramsung » Violet of Myanmar zuktu pawl kai ding zuam\nBy vcth on April 26, 2017.\nArt of Myanmar Production ih tuahmi a hmaisabik Kawl apiaka, Violet of Myanmar, cu April 24 ihsin online parah a lar thok. A zuktu pawl an kai ngah zo ti thuthang a suak nan cucu a dik lo mi a si. Tu tiang ahcun zohman an kai ngah hrih lo.\nRampi palik bawi U Tin Win in, “hi thuthawn pehpar aw in a teltu pawl kai thei dingin kan zuam rero lai. Kai thei dingin mipi lam tla in nasa ten in bawm a ttul ding,” tiah a ti.\nMyanmar ram palik CID (Criminal Investigation Department) le Cyber Crime lam ih thiam sang pawl hi an hlet hlai rero lai. Nan hi zuk ih a teltu hrekkhat cu ramleng ih ummi sing ding zum an um tiah theih a si.\nViolet of Myanmar zuktu pawl cu pukmah 292, zoh a mawi lomi thil suahtu tiin kai ding an si. Palik bawi U Tin Win cun, “himi zuknung ih a teltu pawl hi an mai duhnak ih tel maw, midang ih hramhram ih fial (force) ih tel an si ti tla kan zoh a ttul,” tiah a ti. (Irrawaddy)\nMizaan ah MCNews in “Hi zuknung a zuktu pawl kai ngah an si zo. Zuknung a suahtu pawl tla cu Mg Pha, Myo Chi Mawng, Mg Ye Chit an si, zuknung ih a telmi nu cu hlawhhlang a siih a hmin ah Ma Kha Yi Pwint a si,” tiah a ti. Nan an hmin pawl zoh tik ah thu ngai a si lo. Ko Ko Gyi timi pa ih a mahten Facebook ih a duhduh a rak ngan mi an rak lak mi a si.


Ralhraang SAC ralkap in Ramthlo khua Urkaang - Falam Online Media\nRalhraang SAC ralkap in Ramthlo khua Urkaang\nHakha ihsin Falam lam pantu ralhraang SAC ralkap cun tuni May 4 ah Falam peng, Ramthlo khua ih inn pawl an urkaang tiah theih a si.\nInn ziangzat a kaang zo ti cu felfai in theih a si lo ih, sun hrawng tiangah hmunhla ihsin a lang dan ah inn 10 hrawng a kaang zo ding zum a um ti`n khawmi pawl in an sim.\nRalhraang ralkap hi thazaang 100 hrawng an si ding zum a si ih May 2 ah Hakha ihsin Falam lam pan in an poksuak.\nZintluan ah mipi ralkap in an rak do vivo ih, tuzing khalah Dokthek le Ramthlo khua karlak ah kapawknak a um tiah Khawmi pawl cun an sim.\nRalhraang ralkap hi an vah sukso nakah mithat innkhaang an hmang ruangah Falam-Hakha zin thawn nai deuh ih um khawmi pawl cu sahimnak hawlin hramlak ah an rak beu cia tiah theih a si. (Zuk : CungNgai)\nFalam-Hakha zinpi doawknak ah SAC ralhraang tuar na, mithi an tam\nSiarbet : Falam-Hakha zinpi doawknak ah SAC ralhraang tuar na, mithi an tam (May 3)\n2022, May 3 zaanlam nazi 4 hrawngah Hakha ihsin Falam lam pantu ralhraang SAC ralkap mawṭawtlar cu lamlak ihsin CDF Hakha ralkap pawl in an rak kap ih ralhraang 13 hrawng an thi ding tiah ruah a si.\nAn kap nak hmun hi Chuncung le Dokthek karlak hrawngah a si ih ruah sur laifang an pung khawm lai ah kan kap ti`n CDF Hakha hnen ihsin thuthang theih a si.\n“Hmunkhat ah an um lai ah kan kap. 40MM le hmunhla kahnak Sniper deuh kan hmang. Mibur an umnak khalah bomb kan thlak. Minung 13 hnak ih mallo an thi ding” tiah CDF Hakha hnen ihsin thuthang a suak mi cu The Hakha Post in a tarlang.\nRalhraang lam hi ralkap thazaang 100 hrawng an si ding zum a si ih, raldonak mawṭaw 2 telin mawṭaw 20 hrawng thawn an si.\nRamsung thuthang ṭhenkhat le CNA thawn naivaitu bulpak miṭhenkhat cun ralhraang pawl hin CDF kaihngahmi rakap 8 le thawngtlak 20 hrawng an phur cih tiah an sim ih, cuvek dinhmun a si ruangah mipi ralkap pawl in duh vekin an kap ngam lo ti a si.\nRalhraang SAC ralkap mawṭawtlar cu Hakha ihsin May 2 ah an poksuak ih, cuih ni thotho ah Hakha le Chuncung karlak an thlen ah CDF pawl in an rak kap ih ralhraang 3 an thi tiah theih a si.\nHakha le Falam cu nazikaar feh lawng a si nan ralhraang pawl an feh tikah kahdonak a suak ṭheu ih lamtluan ah zarhkhat hrawng an rei ṭheu a si.\n← Tedim peng, Laitui kiang ih bomb puak mi cu CNA ralkap an puh\nCNA in Min Aung Hlaing sawmnak a cohlang le hlanglo thu relfiang →\nDaiziar i inn tlung tum Falam Mipi cu palik in Mitthli tlak bomb thawn an kap\nParalṭha CNDF ralkap Salai Shalom Siang Thang Lian in ram le miphun hrang a nunnak a hlan\nMarch 16, 2022 March 16, 2022 Ni Hnem Sung 0


Mah Le Mah Siatsuah In Tlangval Kum 24 Mi Thi – Meifar\nJune 25, 2021 admin Lawrkhawm 0\nKalaymyo Taungphila vengih um Salai Vum Za Lian (kum 24) cu rittheih thil ruangah tuizing khuavang hrawngah A-lah-Kah (2) tlawnginn (Ahlan ih a hmat 13 tlawnginn) hawi sirah a ruak hmuh a si thu theih a si.\n“Tulai covid ruangih thi a si lo, ralkap kut tuar khal a si lo, a taksa ah hriamhma zianghman a um lo. Rittheih thil ruangih thi a si ko, sii a sok a si ko ding. A kut ah sii dawhnak khal a um, a mask bun mi khalah sii a um” tiah a sungkhat pawl cun an sim.\nSalai Vum Za Lian hi tui kum April thla ah Mizoram, Aizawl ah a feh. Khi lam lockdown ruangah a ra tlungih mizan (June 24) nazi 4 hrawngah inn a thleng.\nMizoram lam ah vei 2 covid-19 cek a si ih positive a si lo tin thoh-kha-nsa khal a run tlun tiah theih a si. Mizan nazi 6 hrawng in inn ihsin a suak ih a zan a tlung nawn lo, tuizing nazi 8 ah phum a si. (#Chinlung Today)\nTulai Boruak Sia Ruangah An Innluahtu Innsang 17 Cu Innluah Man A Olh Hnuah ‘Harsatnak Nei Pawl Cu In Sim Uh’ A Ti


Naute 10 A Hring, World Record A Ngah – Meifar\nNaute 10 A Hring, World Record A Ngah\nVeikhat nau neih ah naute 10 rori nei cu a mak in a danglam zet. South Africa, Pretoria khawpi ih um nu kum 37 mi Gosiame Thamara Sithole in June 7 sunah naute 10 a hringsuak ih naute hring tambik World Record a ngah cih.\nA hlan ih World Record rak ngahtu cu Morocco khua ih um Halima Cisse a si ih damten naute 9 a hringsuak. Gosiame Thamara in faphir kum 6 mi anei zo, tuiṭum ih a naupai laiah sibawi in naute 6 na nei ding an rak tiih nau aneih zik zawngah an zohsal ih naute 8 na nei ding an ti sal.\nAsinan, nau avung nei ngaingai cu 10 an rak si, mipa 7 le nunau 3 an si. Gosiame Thamara in “Nau ka pai laiah taksa damlonak ka nei ṭheu ruangah damten nau ka nei thei lo ding ti ka rak phang tuk lawk” a ti.\nA pasal Tsotetsi khal a lungawi tuk ih umngaihnak a thei lo, media pawlin thu an va sut ih a pasal Tsotetsi in “Mipa 7 le nunau 3 an si, thla 7 le ni 7 sung lawng nau a pai. Ka lungawi tuk, ka ṭong tam thei nawn lo, thaizing ah kan bia aw leh ding” arak ti.\nGosiame Thamara in zarh 29 sung lawng nau a pai ih operation in nau a nei, tuamhlawmtu sibawi in “Naute le a nu cu an dam ṭha zet” a ti. Thla 2/3 hrawng cu naute kilkhawinak siizung ah an um lai ding, cumi hnuah an inn lamah an tlungpi ding.\nA Nu Ih Thihsan Mi Naute Thla 6 Mi Cu Khine Hnin Wai In A La\nMon Nusalṭha An Kap That


Kawlramah Swine Flu pakhat in nei - Chinland Today Media\nKawlramah Swine Flu pakhat in nei\nJune 29, 2009 8:05 am·0 comments\nYangon – Kawlram ah H1N1 natnak hrik kum 13 mi nauhak te ih an hmuh thu Kawlram thuthang cun a phuang.\nHi nauhak nu tehi tu nai te ih Singapore ihsi ra tlung mi a si. National Health Laboratory ih si an zofel hnu ah hi nauhak nu hi Yangon General Hospital ah a mahte hmundangah ret a si thu khal New Light thuthang cun a ngan.\nSingapore ihsin June 21 ih a ra tlun laiah hi Swine flu an hmu lo. Hi nauhak nu te hi tlawnginn ah a khuh rero ruangah an tlawng zirhtu pakhat in sizungah tlawngkai ninga niah a feh pi tiin Thuthang cazual suahmi cun a ngan.\nA rualpi, a tlawngkai pi, a tlawngca zirhtu le a sungkua amah a naih tu pawlkhal lenglam ih suak lo dingin Harhdamnak lamih thunei tu pawl cun an sim ti khal cun thuthang cun a ngan. A vanzam topi mi 91 pawl khal zoh felnak neih rero lai an si.\nMexico Ram Swine Flu Nat Nak\nSwine Raibur natnak a tuar zotu ram pawl\nVok khuhnat karh sinsin : WHO\nSwine Flu Natnak A Pung Ding


Tahan D Group Veng Inn Himlo - Chinland Today Media\nJanuary 2, 2013 1:18 pm·0 comments\nTahan: Tahan D groups veng ih inn pahnih cu rukru pawl in an bohsak ih an thil neihmi an lak sak. Veng um pawl cun hivek ih rukru pawl in nihnih sung rori ih inn hnih an boh ruangah thin nuam lole thlangphang zet in an um.\nRuktu pawl cun 31st December 2012 ah Pu Mang Khuai tei inn cu an bohsak ih an inn sungih an bizu le an thingkuang pawl cu naamte in an karh ih an thil neihmi pawl khal an lak sak tiin Chinland Today cun thuthang kan dawng. ‘An thil neihmi mankhung pawl cu an lak sak thluh ih an hmuan ih mandali an vulh mi tiangin alak sak thluh tiin’ hmintarlang duhlo cun telephone in Chinland Today hnenah a sim.\nPu Mang Khuai tei’ inn an bohsiat hnu reilo a thaizan 1st January 2013 ah Pu Tai Sum tei’ inn cu boh in an inn sung neihmi pawl sui zunghruk, naamsau le thil dangdang pawl le Pathian ram hrang an retmi Lawmbawm sumpai ziangzat ti cekci fianglo leh sumfai dang 80000 pawl an lak sak thluh.\nHi thilthleng hi an khawm lai veve ih thilthleng a si tiin thudawn a siih zo ih tuah ti cekci cu theih a silo. Veng upa pawlin hi thu pehpar in zingzoinak an neih le neihlo khal hi theihfiang a silo.\n‘Tahan D group ih hi thilthleng ruangah veng dang pawl khal thlaphang leh thinnuam lo zetin an um rero’ tiin hmin tarlang duhlo cun Chinland Today hnenah cun a sim tel ih ‘tu lawng silo in kan khawm sungah hivek thil thleng fate te sim tlak lo a um ṭheu, kan khawm caan le a bang aw thluh fawn siih, khawm ding hman thin a nuam lo zet’ ti khal cun a sim tel bet.


Bangladesh Ah Ramri Buainak Teltu Mi 152 Thih-daan Pe - Chinland Today Media\nNovember 6, 2013 2:40 pm·0 comments\nBangladesh ah mithi tampi a rak umnak ramri kiltu buainak laiih teltu ih ruahmi ralkap 152 cu November 5 ni ah thih-daan an pe ih mi 157 cu kumkhua thikulh thawngthlak daan an pe. Cun, mi 271 cu mawhnak nei lo, luatnak an pe.\nHimi hi 2009 February 25,26 lai ih cangmi thlahlawh than ding le adang thlengawknak tuah dingin dilnak ruangah buainak an rak tuah ih ralbawi 57 tel in mi 74 in thihnak an ral tuar ih cumi thu ah mi 846 an kai in thurelsaknak an tuah. Mi 152 cu thih-daan, mi 157 cu kumkhua tikulh thawng thlak le mi 271 cu mawhnak nei lo, miluat tiin thu an thencat. Mi 200 lenglo cu an cek lai ding.\nHimi hi atu an rampi Wangyipu Sheikh Hasina cawl dingih an dil, lamzawhnak an neih laifang ah hitiin thuthencatnak an tuah. New York ih Milai Covo Zohtu pawl cun, hitiin mi tampi voi le khat ah sualnak cek ih thih-daan an pek mei hi cu, a dik thei lo si, tiin mawhthluknak an nei.


Jesuh puan tham ruangih damsuaktu kum 12 sung Thi put nui` damnak hmun siding zumumnak hmun an hmusuak | Falam Online Media\nJesuh puan tham ruangih damsuaktu kum 12 sung Thi put nui` damnak hmun siding zumumnak hmun an hmusuak\nIsrael, University of Haifa ih khuahlan milai thilhlun thu zirtu (archaeologist) pawl cun zumnak thawn Jesuh puan zim tham ruangih numi pakhat a dam suak nak hmun si ding zumumnak hmun an hmusuak thu an phuang.\nKhuahlan thilhlun thu zirtu lak ih hotu Professor Adi Erlich cun, “Kan hmuhsuah mi biak-inn hlun cu Jesuh san lai ih mangbangza thilmak cangnak hmun thawn pehzomawnak a nei ding kan zum” a ti.\nAsimduh mi cu Mark 5:25 sung ih um mi kum 12 sung thi dok nu in Bawi Jesuh puan ka tham le ka dam ding timi zumnak tumzet thawn Bawi Jesuh puan zik a tham ruangah a dam ngaingai nak hmun si ding an zum thu a sim mi a si.\nBiakinn hlun hmuhsuahnak hmun cu northern Israel, Banias Nature Reserve ah a siih lunghluum vek deuh par ih cross vek hminsinnak an tuah mi cu thilmak a cang a si tiih hminsinnak hrang ih an rak tuah dah mi siding an zum.\nZorzoitu pawl cun tuhlan khal ah tuih an hmunsuah thar mi kiang ah dungthluntu Peter hmai ih Jesuh a lar awk nak siding zumumnak hmun khal an rak hmusuak dah zo.\nTu ih hmuhsuah thar mi ahcun Lungkua khal a um ih hmunhla ta titler thawn lak mi tidai thaing khur tla an hmusuak a si.\nProfessor Adi Erlich cun, “zirzoinak kan nei vivo dingih kan tawlrel ciang hnu ah hih hmun a vehvai duhtu khal lungawiten kan co hlang ding” a ti. (ISPOST)\n← Falam ah Covid 19 mina thar pakhat hmuhsuah bet a si\nFast food ei ringring tu hnakin Thingtheirah ei ṭheu tu Nau pai olsawn →\nTawlawng zuk kuat ruangah Ex-Miss Kentucky kum 2 thawng an thlak\nSiizung ih Oxygen ventilator puakkuai ah Covid 19 mina 9 an thi


Justin Biber Ih Music Video Channel Thar 'Juicebox' - Chinland Today Media\nJanuary 4, 2012 8:52 am·0 comments\njustbie.com | January 4\nKum 10 ihsin kum 20 (teenager) lak ah cun Justine Bieber hi a larbik kan ti khal le a sual lem ding ka zum lo. A mah ngainatu pawl khal a tamsawn cu thangthar tete an si ih a mah vek ih thangthar zaihla lam ih pumpeaw tam zet lak ah cun mi hlawhtling zet pakhat cu a si hrimhrim.\nCuvek ih thangthar zaihla lam ih pumpeaw zet pawl hrangah music industry lam khal in thangthar hi vek pawl hrangah theitawk ih bawmnak an pek ruangah hivek dinhmun an thlen theinak san a si ti cu kan rel a tul lem ding khal ka zum lo.\nBieber vek in lar hleice lo hman sehla teenager hlasak thaim pawl : Cody Simpson, Miley Cyrus, Taylor Swift, etc. pawl cun music industry hrangah hlawknak tamzet an thlen ruangah music industry thuneitu lam cun a bik ih thangthar pawl hrangih music video Channel tawlrelsak an duh thu contracmusice.com pawl hnenah na sim.\nHi Channel thar, Bell Media’s Much le MTV stations kawpaw ih an phosuah ding mi music-video channel thar cu ‘Juicebox’ ti ih hmin pek a si ih hi Channel cu kum 8 ihsin 13 lak thangthar tete pawl hrangah a bik ih tawlrel a si vek in an hrangih siatnak um lo ding ih fimkhur zet in Channel ih programme pawl khal tawlrel sak an si thu khal a sim tel.\nBell Media ih music le entertainment lam thuneitu, General manager le vice-president cun, “Hi music-video channel thar kan phosuah ding mi ah cun a bik in Justin Bieber ih hla pawl le a hla thar suak leh dingmi pawl hi an si deuh tlangpi ding. Ziangahtile Bieber ih hla pawl hi teenager pawl zoh le ngai ding ih milaw zetmi an si. Tulai hlasakthiam lar zetzet pawl ih hla thenkhat khal zohhliah in a zohtu ding pawl hrangih siat nak a um lo mi a si ah cun kan tel ve ding” tiah a sim tel bet.\nCuti a si ruangah hi music-cideo channel thar, ‘Juicebox’ cu Justine Bieber hrang liolio ih tawlrelsak vek a si kan ti thei ding ih mi tam zet cun ‘Justic Bieber’s Music Channel’ tiah a hmin an pek.\nMTV Laksawng Pek Puaiah Laksawng 5 Ngah-Justine Bieber\nMiley Cyrus, Taylor Swift le The Rock Bangawknak An Nei


Arabian Zan 1001 - Chinland Today Media\nArabian Zan 1001\nApril 27, 2016 12:01 pm·0 comments\nArabian Zan 1001:\n(2) Sumdawngpa le Khuavang\nVei khat lai ahhin khawlipi pakhat ah sumdawng milian tontaw a rak um. Innsang duhnungza a nei ih, a nun ih ttulhai mi ziangkim khal a nei thluh. Vei tampi cu siangpahrangram dang pawl ah va tlawng in a sumtuahnak a kauter vivo ih, rualpi le hnattuanpi thar dangdang khal a tuah vivo.\nVei khat cu hmun hlapi ih um mi khawpi pakhat ah feh a tum. Cutawk khawpi ih feh ding in nelrawn ramcar pakhat paltlang a ttul ruangah inn ihsin zingte’n a pok. Lamzin ih ei ding ah tidai, tthulhfaupi rah (dates) le lamcaw ro tthenkhat a keng. A fehnak khawpi ih a thlen tikah hlawhtling zet in sum a tuah ta. Cu thluh ah inn thlen ding hngakhlap zet in a tlung sal.\nSundir ih nelrawn lamzin a zawh ruangah a cau zet. Oasis cirh pakhat a hmu ih a va pan. Cirhti thawn a hmai a phiah, tidai a in ih, tum kung pakhat hnuai hnem ah cawl ding in a to. A ken mi tthulhfaupi rah tthenkhat a phorh ih a ei phah. Tthulhfaupi rah ei phah cun umhar phen ah a kiangkap cu lungto thawn a deng kual rero. Beunak ttha deuh hmuh beisei in khaw dang a tang phah rero fawn. A netnak ahcun cirhti umnak ah a feh sal ih a kut a va kholh.\nCumi ciah ah amah pan ih ra tlan ciamcotu hmel ttihnung zet nei khuavang tumpi a hmu thutthi. Khuavang cun a lu tlun ah mi sat man cia in ralnam tleu zohzo a thlir cia fawn. Rei lo te ah khuavang cu sumdawngpa ih hmai ah a ra thleng ih, “Na thihnak ding a nai. Ka fapa na thah ngam ruangah ka lo that ding,” tiah ring dumdo in a ra ttong.\nSumdawngpa cun mangbang zet in, “Ziangtinmaw! Na fapa ka that e?” tiah ttihnak aw tthia thawn a sut. Cutikah khuavang cun, “Si. Lungto na den lai ahkhan ka fapa ih lu ah na ngah ih a thi,” a ti.\nSumdawngpa cun, “Poi ka ti zet, ka pu. Na fapa tuahmawh ka tum mi a si lo. Zangfah lainatnak nei hram aw!” tiah ngaidam a dil.\nKhuavang a cun, “Zangfah na dilnak cu ka ngai lamlam lo ding. Ka fapa vekin na thih a ttul. Tu ah ka lo that cih ding,” ti phah in sumdawngpa cu leilung ah a dirh thluk. Cu thluh ah sumdawngpa sat ding in a kut a hun thlir.\nSumdawngpa cun, “Ka pu, na tuah duh mi cu na tuah thei ko. Asinan ka saduhthah netabik cu i tuahter ta hram aw,” tiah a dil.\nKhuavang in, “Aw, na saduhthah netabik cu ziang a si?” tiah a sut.\n“A netabik hrangah khawlipi ih ka nufa pawl i va tonter ta hram aw. Khawlipi ah ka feh ding, ka leiba pawl le tawlrel ttul mi pawl ka va cingfel ta ding, ka innsang hmailam hrangah sumpai ka tawlrel ta ding ih, ka thih hnu ih vancungram ka thlen theinak ding ah mi rethei pawl ka va bawm ta ding.”\n“Ehei! Na dil mi cu a va tam ve. Cumi tuahnak ah ziangtluk na rei ding?”\n“A malbik in kum khat cu ka ttul ding, ka pu. Tuini ihsin kum khat a kim ni ciah ah hitawk hmun ciahciah ahhin ka ra lo tong ding tiah sia ka sam. Cumi can ah na fapa hrangih phuba la ding in i that thei.”\nKhuavang cun a vun ruat nguaingo ta hnu ah, “Asinan tuini ihsi thla hleihnih a kim ni ciah ih na ra kirsal lo a si ahcun, na hrangah thihnak rapthlak sawn ka ruahman ti hi cingkeng aw,” a ti.\nSumdawngpa cun lungkimnak ah a lu a kun. Cu thluh ah manhlap zet in khawlipi a pan. Ni thum a feh hnu ah a inn a va thleng. Inn a thlen vete’n a innsang pawl a ko khawm ih nelrawn ih a ton mi thil pawl a sim. A innsang cun amah vun tthen ding cu an tuar thiam lo. Ninghang riahse zet in an ttap ciamco. Asinan kum khat a kim ahcun a thutiam cu a hlensuah hrimhrim a ttul thu a sim hai.\nA thaizing ah, sumdawngpa cu zingte’n a tho ih a sumtuahnak lam cingfel ding in a buai zet. Danthiam pakhat a ruai ih roca a ngan ta. Sumdawng dang pawl a pek a ttul mi hmuahhmuah a pe thluh. Mi rethei le tlasam pawl hnenah hnipuan le sumpai pawl a pe. A innsang hrang khal ah can tampi a pe.\nTawkfang ah kum khat cu a rung kim. Sumdawngpa in nelrawn ih khuavang a ton ding ni hrangah khua a rung vang. A nupi le fanau pawl cu mitthli rualriat thawn a mang-ttha hai. Cu thluh ah mitthli tla rero phah in nelrawn lam a pan.\nNelrawn ih cirhti umnak a va thlen tikah khawsia a hmuh netnak hmun ciahciah ihsin khuavang cu a rak hngak. Thinkhur zet ih khuavang a rak hngak lai ahcun a umnak lam pan ih putar pakhat a rat kha a hmu. Putar cun zuknengnu pakhat a hruai. Putar cun sumdawngpa cu a ra pan ih, “Eheu, hitawk ah nangmah lawng ziang na tuah? Hitawk sehvel ih um mi khuavang na ttih lo mawsi?” tiah a sut.\nSumdawngpa cun putar cu a cibai hnu ah a thuanthu lungngaiza cu a sim. Putar cun khuavang hmuh ve a duh ruangah sumdawngpa thawi’ rak hngak tlang a tum. Malte a rei hnu ah sumdawngpa cun putar pakhat a rat lai a hmu lala. Cumi putar cun uico dum pahnih a hruai. An hnenih uico hruaitu putar a ra thlen tikah, “Eheu, midang pawl! Sundir ni ling hnuai ah ziang thil in hitawk ah a lo toter?” tiah a sut hai.\nZuknengnu hruaitu putar in sumdawngpai’ thuanthu lungngaiza cu a sim. Uico hruaitu putar cun malte sung a vun ruat lawk. Cu thluh in, “Kan unaupa le khuavang hrokhrawl tonawknak zoh ding in hinah ka um ve ding,” a ti. Cu thluh in sumdawngpai’ kiang ah a to ih khuavang a ra thlen ding an rak hngak. Nazi hrek a rei tikah putar dang pakhat a ra thleng lala. Anih khal in ziang an hngak ti a ra sut. Sumdawngpai’ thuanthu le khuavang ih thuhla a theih tikah ziang a thleng ding ti zoh ding in an hnenah a to ve.\nMinute malte a rei tikah ring zet in khua a ri durdo ih meikhu luailo sung ihsin khuavang cu an hmai ah a hung suak. Meiling vekih a sen mi a mit le a kut ih ralnam zoh tikah ziangtluk in a thin a heng ih, ziangtluk in sumdawngpa thah a hiar ti a lang. Sumdawngpa cu a pan cih ih leilung ah a hlon.\nCu thluh ah, “Na ra thleng thlang! Na nun netnak a thleng a si hi!” ti ih huk dumdo phah in sumdawngpa ih lu sat ding ah a kut cu tlunlam ah a thlir.\nPutar pawl cu ttihphannak thawn an khur thluh ih, sumdawngpai’ hualvan zoh in riahsia zet in an ttap. Cu thluh ah zuknengnu hruaitu putar cun, “Aw! Khuavang, na huham hmai ah ka lu ka kun a si. Ka lo dil mi hi i ngai hram aw,” a ti.\nKhuavang cun thinheng zet ttongkam thawn, “Ziang na duh, putar?” tiah a sut.\nPutar cun, “Zangfahte’n ka thuanthu hi ngai hram aw. Sumdawngpai’ thuanthu hnakih mangbangza le maksak sawn ih na ruat asile, sumdawngpai’ nun tthen-thum tthen-khat na zuah ding,” a ti.\nKhuavang cu a thin a heng nan putar ih thuanthu cu theih a duh.\nCuruangah zuknengnu hruaitu putar cun a thuanthu cu a rel thok.\nNunsung Singlawm Thih ah Kung Tlung\nZo Na Si? Zo Ka Si?\nSai Hrennak Hri


Kaesong Thuhla Ah South Korea Cun North Korea Thawn Thu Reltlang Dingin Sawmnak Netabik Nei - Chinland Today Media\nKaesong Thuhla Ah South Korea Cun North Korea Thawn Thu Reltlang Dingin Sawmnak Netabik Nei\nJuly 29, 2013 5:56 am·0 comments\nSouth Korea le North Korea ramhnih ih hna an tuantlangnak hmunpi le sumdawnnak hmunpi ih an hmanmi Kaesong Industial Zone tuahsal / onsal nak ding thu ah South Korea cun North Korea cu a sawmsal. April, 2013 ah khan, ramhnih karlak ih hmuhthiam awklonak hrekkhat ruangah hitawk hi an rak khar ih tutiang an ongsal thei hrih lo.\nRamhnih tuanvo neitu pawl hi tum 6 rori Kaesong thuhla ah tu naite ah thu an reltlang. Asinan, North Korea cun Kaesong thuhla ah lungkim lomi pakhat a nei lai. Cumi cu, “Thuhla felfai umlo ah dan lo in khar nawn lo ding” timi ah North Korea cu a lungkim thei hrih lo. Kan dung April ih an khar khal ah khan, dan le dun thlun lo in an khar ruangah South Korea cun hivek ih North Korea par ah a tinak khal a si.\nSouth Korea ihsin tuanvo neitu pakhat, Ryoo Kihl-jae cun, “North Korea hin Kaesong ih cetzung pawl duhduh ih a phitsal a si ahcun, kan hrangah a thalo zetmi a si. Curuangah, himi thuhla ah North Korea hnen ihsin thuhla felfai kan thei duh. Tu ah thurel tlangnak ding kan simsal ih, Kaesong Industrial Zone thuhla ah kan sawmnak netabik a si men thei” tiin a sim.\nKaesong Industrial Zone ah hin, South Korea mi pawl hin cetzung 120 tluk a nei ih, North Korea rammi 53,000 tluk hnatuantu ah an la tiin BBC cun a tarlang. Kum reizet hi hmun ah South Korea mipawl hin hna an tuan zo ih, kan dung naite ih an khar hman ah khan an sumdawnnak ziangmaw zat cu a siatsuah man thu khal South Korea mi, Kaesong ih cetzung neitu pawl cun an rel.\nNorth Korea Thu Neta\nNorth Korea Le South Korea Biakawknak Neih Tum\nLungawi Zetih Vanzam Totupawl An Tumnak Hmun


Remdaihnak hrang kan sawmnak cohlangtu Hriamkai Pawlkom tampi an um zo – SAC Ralbawi Zaw Min Tun - Falam Online Media\nRemdaihnak hrang kan sawmnak cohlangtu Hriamkai Pawlkom tampi an um zo – SAC Ralbawi Zaw Min Tun\nSAC ralhraangbawi Min Aung Hlaing in Tlangpar hriamkai hruaitu pawl remdaihnak thurelding a sawm mi thuthawn pehpar in kahdocolh lungkimnak hminkhenzotu (NCA) Tlangpar hriamkai pawlkom 9 le NCA tuah hrihlotu Tlangpar hriamkai pawlkom 8 pawl thawn kan be aw zo ti`n ralhraang thuphungtu Zaw Min Tun in a rel.\nTuni, April 27, media hnen thusimfiahnak a nei lai ah a rel mi a si ih zo pawl in ralhraang sawmnak an cohlang timi cu cipciar in a rel tel lo.\nZaw Min Tun cun “Tuhlan ahcu cozah, tatmawdaw leh hlutdaw ti`n a hranten thureltlang a si ṭheu nan tuṭum dinhmun ahcu cuvek siloin bulpak rorin thureltlang a si ding” tiah a rel ih “hivek caan ṭha ngah a har zet” a ti.\nRalhraangbawi Min Aung Hlaing cun ramsung remdaihnak hrang thureltlang dingin Tlangpar hriamkai hruaitu pawl cu April 22 ah a sawm hai.\nBulpak rorin ka tong hai ding ti`n a tiamkam hai ih pawlkom hruaitu, sungtel 2 fingfing sawmin, May 9 netabik hminpek caan a pe hai.\nMAH cun “2022 kum sungah a tak ih remdaihnak thureltlang dingin Tlangpar hriamkai hruaitu pawl sawm nan si ih, hmual neimi hmalaknak si thei dingin keimah bulpak rori thawn tonawk a si ding” tiah a ti.\nRemdaihnak hrang thureltlang dingah rampi buai hnu ih dinsuahmi mipi humtu hriamkai pawl a sawm tel lo tiah theih a si.\nTuni, April 27 ih ZMT thurelmi thawn pehparin hmuh dan phunphun a um ih “thinlunglam doawknak a tel ih a thu lawng cun an duhduh an rel thei ti`n siseh, Hriamkai pawlkom picang pawl an tel cuang lo ding, kan tel lo ding ti`n an phuang zo titu le mah phunhnam hrang lawng ruatin a thupten a rak cohlangtu an um khal a si thei tiih zumnak neitu an um a si.\n← Raltlan pawl zawhmi Lilawn a cat ih Ti sungah mi 6 an tla that\nCDF Mindat in AA hnen raldo an zir mi thu an pholang nak san relfiang →\nTarlangmi Ramkulh, Ramṭhen 10 pawl ah In-Ti a cat thei\nZingthlapit ah Thailand ram lut Myanmar rammi mipum 200 kim zik kaih tuar


Keimah Ihsin Pathian Ih Duhdawtnak - Chinland Today Media\nDecember 16, 2010 11:23 pm·0 comments\nDuhdawtnak cu a cem thei lo. – 1 Korin. 13:8\nConference ih devotion biakkhawmnak ah khawm hotu in 1 Korin. 13:4-8 kha ringpi ih siar dingin le “duhdawtnak” ti ai-ah “Jesuh” tiah siar dingin in fial. Jesuh cu a thin a sau ih mi zaangfahnak a nei; Jesuh in iksiknak a nei lo, a uang aw lo ih a puarthau fawn lo. Jesuh cu a nun a sia lo, amai’ zawn lawng a ruat lo, a thin a tawi lo. Jesuh cun tisualmi kha a ciing ringring lo. Jesuh cu thil ttha lo parah a lung a awi lo, asinan thudik parah a lung a awi. Jesuh cu a bei a dong mai dah lo. Jesuh cu a cem thei lo.”\nHotu in, “Ringpi in siar uhla Jesuh ai-ah nan hmin saal uh,” a ti ih kan hni thluh. A dik lo ti’n ka ruat nain ka hmin bun in ka siar: “David cu amai” zawn lawng a ruat lo, a thin a tawi lo, thil ttha lo parah a lung a awi lo, asinan thudik ah a lung a awi, a bei a dong mai dah lo, a zumnak, a ruahsannak le a thinsaunak cu cem ni a nei lo. David cu a cem thei lo.”\nHimi in thu i sut awtermi cu: “Keimah ihsin Pathian ih duhdawtnak langter dingah ziangti’n ka dawnkham?” Zumnak langternak dang pawl an thupi sawn tiah ka ruat maw? Paul ih simmi Pathian ih hmuh daan cun ttong thiamnak, thlaraulam thuthup theih theinak, pek siannak, mah ruangpum tiang pek hman ah duhdawtnak neih lo ahcun a tthahnem lo (cc. 1-3).\nPathian in a tumzetmi a duhdawtnak cu kanmai’ nunnak ihsin midang hmuhter a duh; kan siang pei maw? – David McCasland\nMah le mah duh awk vekin kan innhnen duhdawt ding cu\nA ol lomi a si;\nCuruangah Bawipa, ziangti’n duh ding ti in hmuh aw,\nNa tuah vekin lo thlun kan zuam ding. – Sper\nKhrih vekih nun timi cu Pathian vek ih mi duhdawt khi a si.


Tuksumza A Ratnak - Chinland Today Media\nTuksumza A Ratnak\nDecember 6, 2009 9:40 am·0 comments\nCule a parah mi hmuahhmuah in ruahsannak an nei ding,\ntiih a timi kimternak dingah a si. -Matthai 12:21\n– Daniel 3-4\n– 1 Johan 5\nChristmas thlen hlan ni pawl ah kawhhran nithlasiar vekin leitlun ah Khristian pawl in ‘pha-zawng-dine’ tampi an vang ttheu. Pha-zawng-dine pakhatnak cu ruahsannak khihhmuhtu a si. Profet Isaiah in leitlun miphun hmuahhmuah in Pathian ih hrilmi Khrih hnenah ruahsannak an nei ding a ti (Isaiah 42:1-4, Matthai 12:21).\nA ratnak ding thu leitlun milai pakhat ruahnak in kan ruat men. Jesuh in hih leitlun ah a rung leng ih kan hrangah thil ttha in tuah sak ruangah kan lungawi. Asinan kan theih ttulmi cu Jesuh cu hih leitlun hnakih hmun nuam sawn ihsin a ra timi a si. A mawi daan kan ruah ban lomi hmun ihsin a hmaisabik ratu a si.\nJesuh leitlun ih a rat thu ka ruah tinte’n vancungram a taanta ding thu ka ruat. A hrang ahcun tuksumza ram a si. Hih leitlun ih a rat cu tuksumza tuah ngamnak a si (Matt. 12:14). Asinan a ra. Zaangfahnak le dingfelnak hrangah Pathian amah cu mi fel lo ah a cang. Lei le van sersiamtu cun leitlun tisa puter in hih leiram cu ziangvek teu a si ti a tepter.\nJesuh in mi hmuahhmuah hrangah thihnak a tuar (Hebru 2:9). Curuangah a tthatnak kan tep (1Pet. 2:3). Sunlawinak hmun ih in hruai theinak dingah van sunlawinak a taan (Hebru 2:10). Kumkhua nunnak kan neih theinak dingah a nunnak a pek.\nChristmas ruahsannak hla cu,\nVancungmi pawl in van ih an sakmi;\nCaw rawl einak kuang sungih-an hlummi Khrih,\nRundamnak in pe dingah.\nPathian cu milai hnenah a rung um,\nkumkhua nunnnak laksawng pe dingah.\nA Dik Lomi Simsungnak\nNauhak pawl Kaa In


Thantlang khawluh gate ih duty tu Mualpho la la | Falam Online Media\nThantlang khawluh gate ih duty tu Mualpho la la\nOctober 18, 2020 October 18, 2020 Ni Hnem Sung\t0 Comments\nZiinkap ih phum lawk mi Mai Sui Hlei Ṭial ruak vui nak thu buai hman fiangfai man hlan ah Thantlang khualuh gate kiltu an mual pho lala.\nOctober 17 zaan nazi 8 hrawng ah Thantlang khualuh gate ihsin khuasung lut tumtu khualtlawng pa cu duty tu pawl in nehnor le awka hro in an biak ciamco.\nKhualtlawng pa cun a hmuh ton mi thu thawn pehpar in Chin World hnen ah ca a kuat ih cakuat sung ahcun “October 17 zaan nazi 8 hrawng ah Thantlang khualuh duty nak hmun kan thleng ih duty pawl cun lamziin in khaam.”\n“Hmuh ṭul ding mi ca poimawh pawl cu vaidip sung ta ka phorh suak ih pek ka tum lai fangah ralkap pakhat in ka zaal in long ih ‘ziang ah saw hitin in pek. Zo ka si ti na thei maw? Ka liang hi zoh hnih aw ziang na cang duh’ ti`n nehnor le awka hro in, in phun` ciamco. A mawi nak in le buai ka peih lo ruangah a ṭong mi hmuahhmuah cu siee, a dik mi si ti`n ka sang let leh sal.\nRamsung mi si nak in hivekih hringhro nehnornak cu ka lung kim thei lo. Curuangah adiklo zawng ih hna an ṭuan mi cu ka dodal ih mipi in an mizia thei ciang thluh dingin himi ca hi in share sawng sak uh ti`n khualtlawngpa cun a ngan a si.\n← Alien ah an ruat ih India mipi thlaphang mangbang in an um\nKachin ram, Mali Kha tipi sungah Vanzam siat mi hmusuak +VIDEO →\nIsrael ram ih Falam Tlawngta pawl Harsa tong\nCHIN le MIZO: Kaupi, Saupi khuaruat thiam uhsi – Pu No Than Kap\nFalam Khuapi karh Project le Thuthang Leng vaak


Thantlang Ih Mithi Cu Vuiliamtu Ding An Um Lo Ruangah Hakha Covid-19 Ṭuanvo Neitu Pawlin An Va Vuiliam – Meifar\nKan Chinram sungah hivek dinhmun kan tong cu a poi tuk, asinan nikhat khat ahcun zalennak nieng mawi a suak leh ding.\nTuisun September 21 zinglam ah Thantlang ah pitar kum 61 mi a thi, khuasung ah minung malte lawng an um ruangah a ruak vuiliamtu ding upa an um lo ih Hakha Township Puplic Healthcare & IDPs Management Committee hohanak in Thantlang ah an va feh ih an vuiliam.\nRuak vuiliamtu pakhat in, “Mual liamtu in a fanu le a pasal a tanta, a fanu le a pasal lawng an um ruangah a ruak vuiliamtu an um lo. Thantlang khua sungah inn 9/10 hrawng lawng an tang, an zaten an tlansuak thluh.\nRuak kan vuiliam hnuah a fanu le a pasal cu Hakha ah kan hruaiso ih an sungkhat inn ah kan thlah” tin media hnenah a sim thei. September 18 sun ah Thantlang khua sungah ralkap pawlin meithal le bomb pawl an kap ciamco ruangah inn 19 a kangral.\nInnkang pawl thelhmit tum pastor khal ralkap pawlin an rak kap that. Cumi hnu ihsin Thantlang khuanu khuapa pawl cu sahimnak hawlin hmun dangah an tlan, minung malte lawng khuasung ah an um lai tin Chin World thuthang ah an tarlang.


Humhimnak Hawl Aw - Chinland Today Media\nMarch 24, 2012 2:13 am·0 comments\nSikhalsehla Pathian cu rintlak a si, Amah in thazaang a lo pe dingih Misualralpa hnen ihsin a lo humhim ding.\n–\t2 Thess. 3:3\nBible Siar Ding: 2 Thessalon 2\nNetabik raalthawhnak a thlen hlan le hell ih tla dingmi Misualralpa a ra thlen hlan ahcun Bawipa ih Ni cu a ra thleng lo ding (2 Thess 2:3). Caan netalam ahcun Satan cu huham nasazet thawn a cangvai ding. Asinan kan theih dingmi cu Satan in huham a neih cu a khuan a ngah lawngah a si ding timi hi a si.\nThil thupizet theih dingmi pakhat cu Pathian in thilri thawng tampi sungah a lo thlah. Ziangtinkim sungih na umnak ah Pathian ih thinlung nei thei dingin na hawl a ttul. Cu lo asile A hnattuan na cawlter tinak a si ding.\nMoses nunnak ih thilcangmi cu kum sawmli sung rori minung fimthiamnak zirnak a nei, kum 40 sung cu zianghman ka si lo timi a zir ngahih, kum 40 sung Pathian ih huham sungih um daan a zir. Mi pakhat fimzirhnak dingah kum 120 a rei a si cu! A caancaan ahcun ka hrangah Pathian ih aw thei dingin, Pathian ih lamhruainak co thei dingin le kan parih in duhdawtnak le in zawnruahnak thei thei dingin kum tampi caan laak a ttul.\nPhuanlang awknak zate, thlaraulam khihhmuhnak zate, Pathian in Khrih sungih a tuahmi zate hi a famkimmi tleunak a si ih curuangah kannih cu cumi vekih nung ve ding, thil ttha suahpi ve ding, le kan cangvaihnak ziangkim ahhin Pathian fahniang kan sinak huham langter ringring ding kan si. Cumi cu a si dingmi hrimhrim a si.\nZiangkim hi Pathian ih taa ding lawngah ret ding kan si lo. Pathian in a Fapa kan zumnak thawngin huham nei ah in tuah zo, curuangah kan nunnak ziangkim ah leilungmi mi menmen pawl vek ih nungtu si nawn loin Pathian huham cahnak thawngin mi nasa le mi maksak dinhmun ih thlengh aw thluhmi kan si ding a thupi.\nPathian in nitin kan nunnak cu Thlarau Thianghlim ih ukmi le kilven (control) mi si in Amah ih phuanlang awknak zate kha kan hmakai ah puanrang parih suaimi zuk vekin Pathian in a vanlam fimnak ih in duhsakmi pawl cu dot khat hnu dot khat fiangzet in hmu thei ding in duhsak a si.\nPathian ih aw kan theih ngah hlan lo cu Pathian ih thinlung kan thei lo ding.\nNa Thinlung Sungah Ziang A Um?


Pathain cahnak dawn kham tu pawl | Radio Veritas Asia\nPathain cahnak dawn kham tu pawl\nBawi Khrih ah duh dawt mi u le nau pawl, ruangpum le thla rau ih dam cah nak nan parah thleng hram seh. Thlarau tirawl hlawm aw tlang thei ding ih can tha in pe tu kan biak Pathian, a hmin thangthat si ko seh. Tuisun ih kan siar mi Bible ca thiang 2Sam 24:2,9-17 le Mk 6:1-6 sung in "Pathian cah nak dawn kham tu pawl" thu kan ruat tlang hnik pei.\n1. Pathian cah nak lang thei lo ding ih dawnkhaam tu cu minung cah nak asi. 2Sam 24 sungah: Siangpahrang David in a ram sungah mipum siar nak a rak tuah 1San 21 ah kan hmuh mi cu Satan in David cu tuk a forh ih mi pum siar duh nak thin lung a neih ter ti asi. David ih a minung pawl a siar hi, minung paziat kan si ti theih duh nak menmen asi lo. Ralkap ziangzat ka nei, kan tha zang ziangtluk kan cak ti theih duh nak a si. Cazin a rak pek mi khal ah "Ral do thei mipa Israel ram ah thawng 800, Judah ram ah thawng 500 an kim thu" a rak than. Ziang tluk kan cak ti ih, mai cah nak zoh le thlir rero hi Satan tuk forh nak asi ih, Pathian duh lo zawng khal asi. Pathian ih miphun humhim dingah David cun minung tha zang a hawl, a khawl. Cucu Pathian ih a duh lo ruangah minung thawngza pulh naat in an thi. Ka ti thei, ka tha, ka thiam, ka mawi ti awk rero hi Pathian ih cah nak, that nak, mawi nak, dawn kham tu pawl an si. Babel lung dawl, inn sangpi a cim thluh. Pathian ih cawh kuan an rak tuar. Ziangruangah? An mai thiam zia, cah nak langter an duh. Neh hnu san tiang kan hmin thang seh an rak ti. Bawipa ih cah nak tel loih cah le hmin than kan tum pang kei. Tih a va nung ve. Pathian ih thin heng nak pulh nak ih an thih ciamco tikah ral neh vivo thei tu David le a tingting ih a ral kap pawl ziang tal ah an tha hnem maw. Minung ih kan cak rori timi cu Pathian ih hrangah ziangsiar tlak lo asi. Pathian ih tongkam khat tawk thlangseh ti ih van cung mi a ti veten pulh naat a dai. Kan cah lo nak thei aw in Pathian cah nak zoh sawn uhsi a cah nak a leng sin ding.\n2. Keimah thu te ti ringring khal Pathian cah nak a lang thei lo. David hnen ah, a ral bawi Joab in siangpahrang bawipa tuah duh hlah tiah a don rero nan David in a ngai lo. Ralbawi thu hnak in siangpahrang keimah thu a ti tengteng pan teh. Mai duh nak le mai thu lawng fek zet, khoh zet ih tang ringring. Midang ruah nak la duh lo minung le pawlkom ah Pathian cah nak a lang lo.\n3. Pathian rinsan nak a mal vivo tikah Pathian cah nak a lang lo. Israel thuanthu ih ral tampi an neh nak le David a mah pumpak ih minung ral le sahrang ral phunkim a rak neh nak pawl kan zoh tikah Pathian cahnak nasa zet in a lang. Mi malte le kum note men in tih nungza ral tampi le ral tumpi an rak neh. Bawipai tha zang in kan neh ti thei aw in Bawipa thil ti thei nak rinsan thiam ringring ding hi Israel mipi le David hnenah Pathian in sim fiang a duh rero mi asi. A zirh rero mi asi. Khrihfa nitin kan nun khalah Bawipa ih cah nak, dam nak, huham rinsan ding hi in zirh rero. A luan cia mi thu ah siseh, hmailam kan nun ah siseh, Bawipa ih khawkhan lai rel nak rinsan thiam in hnangam uhsi. Ziangah tile kanmai tumtah hnak ih tha sawn le famkim sawn ah in hruai ringring tu Bawipa asi. Vei hnih khat cu keimah um lo sehla an buai zet ding tivek maw, amah um lo seh la kan cang thiam lo ding tivek maw kan hmang theu. Pathian ih bawm nak, Pathian ih cangvaih nak, a ring thiam tu a rinsan thiam tu si sawn uh si. Minung kan sivek in kan kiangkap ah sung khat maw, neih mi maw kan rinsan can cu a um theu ding. Sihmansehla cuvek in rinsan ding thatha in pe tu in kimvel ter tu cu Bawipa Pathian a sisawn ti thei in Bawipa hnen ah kan rin san nak kha bun aw hram seh. Leitlun buaibai nak kan ton khal ah mitampi cun Bawi upa le sungkhat tha le paisa tha zang tla kan ring theu. Zum tu pawl ih a hmaisabik kan tuah dingmi cu khuk bil in Bawipa a rinsan thiam tu kan si a tul asi. Bawipa a rin san thiam tu cun, Bawipa ih cah nak, nitin nun nak le kiang le kap le inn sung sang ah a lang sin sin ding.\n4. Midang ziang ih va siar lo khal khi Bawipai cah nak a lang thei lo. Tui sun ih kan siar mi Mk 6 sungah Bawi Jesuh, Nazareth khua ah an zum lo ih, an cohlang thei lo, an letkhan thei loih ruangah Jesuh khal in mang bang za tampi a tuah thei lo ti thu kan thei. A nu tla Mary si ko, a nau le pawl tla kan hnenah an um ko si, tiah ziangsiar lo in an rak nautat, an zomtai tikah Jesuh khrih ih cah nak le huham a lang nawn lo. Pathain thu thangtha kan ngainak ah siseh, Pathian hna tuan pawl kan zoh nak ah siseh an tuan thu hlun, an tha mal nak le an famkim lo nak kan zoh ringringah cun an hnen ihsin Pathian ih cahnak thluasuah kan hmu thei lo ding a si. Nazareth mi cun Jesuh ih sung khat le unau zoh in Jesuh Khrih ziang an siar lo. Jesuh Khrih ih mangbangza khal tampi an co lo. Tulai Khritfa mi hrekkhat pawl in cui Jesuh Khrit zum lo tu pawl ih tong kam cu la in, Jesuh in nau tam pi a nei, Mary in fate tampi a nei tiah, Mary parah nautat, ziangsiar lo nak an hmang ciamco sawn. Khai Jesuh zum lo tu pawl ih tong cu ziangah so sung lawi zet ih kan hmang rero. Pathian ih hman mi Bible sungih mithiang pawl ziang siar lo ih kan um nak ah ziangtinso Pathian ih cah nak a lang thei. Kan nih in upatnak, sunloih nak kan nei asile Pathian ih cah nak kan nun ah a lang vivo ding asi.\nNetabik 5 nak ah, zum nak amal nak khal ah Pathian cah nak a lang lo. Zum nak an nei lo mipar ah Jesuh cu a mang a bang. Abraham in a zum ruangah a ruahban loin tlang zimah tuu a rak ngah asi. Jesuh khal in dam nak tampi a rak pek tikah na zum nak in a lo dam ter zo a ral ti theu. A dungthlun tu pawl hnen khal ah, nan zum nak a va mal ve, tiah a rak kawk theu. Curuangah Khritfa kan sinak ah kan kum a upa vivo, Jubilee puai a phunphun kan tuah, kan zum nak fek asile Pathian ih cah nak khal tampin a lang sinsin a si. Pumpak cio ih kan nun nak ah siseh, kan kohhran le kan pawl pom nak ah siseh, Bawipa ih cah nak lang sin vivo hram seh. A thil ti thei nak le, a huham le ziangtinkim a mai sun lawi nak tampin cak vivo hramseh, lang vivo hram seh. Amen.


Feh Hmasa pawl Lamhmuhtu - Chinland Today Media\nJuly 11, 2009 7:24 am·0 comments\n2 Korin 5:12-21\nKa tumtah ringringmi cu Khrih an theih dah lonak hmun ah thuthangttha phuan hi a si. Ziangahtile midang in a hram an rak bun cianak hmun ahkhan va sak bet ding cu ka duh lo. –Rom 15:20\n– Tirhthlah 17:1-15\nKum zabu 19 nak thokpeklai ah American President Thomas Jefferson in tipi-thuanthum tiang a kaumi Louisiana ram a rak lei ngah.\nCuih ram kaupi ih thuhla cu zohman in an thei lo. Pacific tipithuanthum tlawng hmaisabiktu hrangah a thuhla zir le ramzuk ken a ttul. US thuanthu ah Lewis le Clark cu cuih ram thar vaitu pawl hrangah lamzin sial hmaisabiktu an rak si. Midang pawl ih thlun ding lamzin thar an sial.\nPathian hna ttuan dingah Paul ih pumpek awknak khal hi cumi vek a si. Rom 15:20 sungah hiti’n a ngan: “Ka tumtah ringringmi cu Khrih an theih dah lonak hmun ah thuthangttha phuan hi a si. Ziangahtile midang in a hram an rak bun cianak hmun ahkhan va sak bet ding cu ka duh lo.” Pathian hnattuannak ah midang ih thlun dingmi lamzin sialtu ding si a duh. Timothy, Titus, Mark le Silas pawl cu Paul ih sialmi lamzin thluntu an si.\nRundamnak thuthangttha leitlun killi netnak tiang phurtu Jesuh ih dungthluntu pawl nunnak ah pumpek awknak kan hmu. Kannih khal Khrih ih palai kan si vekin kanmai’ san ih minung pawl hrangah lamzin thar sialtu kan sinak ding Pathian hnenah thluasuah dil uhsi! (2Kor. 5:20).\nHimi hi kan hnattuan si cio seh,\nThutak simphuan le thlacamnak;\nZo cio khal in midang tthatnak hawl hngai seh,\nJesuh bang duhdawtnak thawn nung seh.\nPathian in midang hlawm dingah thuthangttha a lo pek,\nnangmai’ hrang lawngah ret men hlah.


CHINLAND QUO VADIS? (Chinram Khui Na Feh Ding) PART 4 – Buannel News\nSeptember 7, 2018 Buannel News Latest, POLITICS 0\nCHINRAM LE MIPHUN\nZALENNAK IN SÂL-AH\nTheih ban lo can ihsin kan Chin ram cu Pathian in kan hrangih in sersiam sak bangin kan rak luah. Kan pipu san ah hrin khat le hrin khat, khaw khat le khaw khat an rak doaw theu nan phunhnam khat an sizia thei loin an rak um dah lo. Chinram phairawn le tlangram pawl cu ”Lal” pawlin an rak uk ih zo dang ngailo ten kan ram le miphun tlunah thuneihnak sang bik nei in an rak khawsa. An rak ukawkdan cu hlan lai Grik ram ih ukawkdan (Greek city-state) vek a si. Phunhnam dang kut hnuaiah an rak um dah loih Chinram cu zovek hnam dang mi khalin neh in an rak uk dah lo.\nAsinan, Mirang (British) pawlin kan ram cu in ra do neh hnuah 1890 ihsin in rauk. Lei doral ih raltha le ralrelthiam kan sizia an hmuh tikah Mirangpawl cun anmah tibuai sal thei nawn lo dingah le uk nuam hai seh tiah kan Chinram cu hmun thum ah an thendarh ih saklam-Chinram cu Rangoon ihsih Chief-Commissioner in a hun uk. Thlanglam le simlam Chinram cu Bengal ihsin Lt. Governor in a uk ih hmarlam Chinram cu Assam (India) ihsin Chief-Commissioner in a uk. Hisi thawkin tuini tiang kan Chinram cu hmun thum (India, Burma,le Bangladesh) ah thendarh in a um lanta. Mirangpawl cun 1890 ihsin 1948 tiang kum 50 lenglo Chinram cu a rakuk.


Ozil Mikhual India Lemcang Thiam Shah Ruhk Khan – Times Of Chinland\nOzil Mikhual India Lemcang Thiam Shah Ruhk Khan\nApril 3, 2019 Times Of Chinland Sport 0\nIndia zuknung cangthiam lar zet Shah Ruhk Khan cu Arsenal laitlan Ozil ih mikhual siin Rmirates Bualrawnpi ah a tlawng.Shah Ruhk Khan cun tui kar nikhat zan ih Arsenal le Newcastle puai cu a hmun rori ah a thlir ve ih khuallian tonak ah Ozil mikhual siin a to.\nHimi puai ah Ozil khal lehnak hmun a co ve ih Arsenal cun 2-0 thawn Newcastle an neh.Puai theh hnu ah Ozil le Shah Ruhk Khan an kawm aw ih Arsenal laitlan Shah Ruhk Khan uar zettu Xhkaka khal a tel ve.\nShah Ruhk Khan le Ozil hi Muslim biaknak tlun veve an si bangin an theihawk a rei zet zo ih an biaknak khalah nasa zetih pum pe aw veve an si.Ozil tlunah Xhaka a lungawi hiamhiam ih Shah Ruhk Khan a ton ruangih a lungawizia cu hitin a tarlang.\nXhaka cun ,”Lemcang thiam ka duh zetmi pakhat hmuh le ton thei cu ka hrang sunloihnak ropi pakhat rori a si,” a ti.\nShah Ruhk Khan le Ozil hi rualpi tha an si nan,Shah Ruhk Khan in Arsenal a tan ciamco lemlo ih Premier league ahcun Man United a tan.Man United a tan thu ah hitin a rak tongsuak zo hngehnge.\nShah Ruhk Khan cun,”Ka fapa hi bawhlung sit thiam si dingin ka duh ih Man United hrang lek thei sehla ka beisei.Culawng siloin Man United hrang no.10 hruhtu rori dingah ka duh a si,” a ti.\nMakzet cu Shah Ruhk Khan in a fapa hrang Man United a duhzia a rellang nan,Old Trafford ah veikhat hman a feh hrih lo ih Man United korte thawn a zukmi khal hmuh ding a um hrih lo cu a si.\nFree Kick A Sit Dan Relsuaktu Leo Messi\nThabik Si Dingin Mbappe In PSG A Suahsan A Tul Lo – Pele


A daimi thluak - Chinland Today Media\nNovember 18, 2008 2:27 am·0 comments\n“A Daimi Thluak”\nSiar: Thufim 17:22-28\nMifim pawl in tampi an ttong lemlo; daite in a um mi cu thil dik hmu theitu an si.\n– Thufim 17:27\n– Daniel 1-3\n– Thufim 17:15-28\nKhristian pakhat cu a hnattuannak hmun ih thil dik lo a hmuhmi parah a thin a heng. A vuihramnak aw a theitu a hnattuanpi pakhat ih hmuh daan ah a thinhennak a saangzet a ti. Hiti’n ruahnak fim a pek, “Daite ih thluak khuaruahnak in mi a neh.”\nMidang thawn kan umtlang tikah lungkim lonak thu a um ttheu. Theihnak fim a neitu zumtu cun amah le amah tla a thei aw ih tthate le remcaang te’n um a thiam.\nThufim 17:27 in in simmi cu, “Mifim pawl in tampi an ttong lem lo, daite in a um mi cu thil dik hmu theitu an si” a ti. Asan cu thu kan theihmi le kan ruahmi pawl hi midang thinhenternak ding a si maw? tiin kan cek a ttha. Mifim cun a ttong hlanah thu a ruat ih a tthami lawng a ttong.\nThufim in kan lungkim lonak thu pawl kilkhawi awk tthat kan ttul thu in sim. “Theihnak a neimi cu thin daite’n a um. ” Mi pitling cun theihthiamnak a nei ih, thu hnaihnok caan ah daite in a um thiam. Thubuai rehternak dingah kan thinheng caan ih kan ruah daan ttha ding a thupi.\nNa thin a heng tikah, rei lote cawl lawkin thlacam awla ruat ttha saal taa aw. Thin daite’n um thei dingah le dikzet ih ttong thiam dingah Pathian hnenah dil aw. Daite ih thluak khuaruahnak in mi a neh, ti thei aw.\nThinheng laiah ka tuah dah lo,\nZaangfahnak le fimkhur tuahnak;\nAsinan ka thil tuahmi tampi ah,\nNgaidamnak dil ttul in ka thei aw.\nThu el awknak baanter ding caan tthabik cu a hramthok hlan khi a si.


Chinram Khui Na Feh Ding (Chinland Quo Vadis?) Part 6 – Buannel News\nChin hotu pathum khan zalennak hmuh duh lohli ruangah maw, hlawknak hmuh duh ruangah maw, asilole kan duh tik tikah Kawlpawl cu kan suahsan sal thei ding ti ih an rak ruah ruangah maw, a ziang ruang bikih Pinlung thukamnak kha remtipi ih hmin ngan an si khalle; cun, Aung San ih intiam vek siloin a hnulam ih Kawl hotu pawlin an run bum a si khalle, ziang a va si hmanah kum 50 leng lo Kawl kut hnuaiih in luttertu (Ticket) cu Pinlung thukamnak (Panglong Agreement) hi a si hrimhrim ti cu el theih a si lo ding.\nNgaingai ahcun Kawl kut hnuai ihsin suaksal thei dingah, hi Panglong agreement ih hmin ngantu hotu pathum khan Chin mipi ai an awh thei lo (Ziangahtile Chin mipi ai-awh ih thlahmi an si lo) kan ti ding maw, asilole, khai Panglong agreement thu fehdan le umtudan pawl kha mipi hnenah simfiang hmaisak ih mipi duhdan laknak (plebiscite) khal lak a um lo ruangah Panglong agreement cu Chinpawl in kan pawm thei lo kan ti ding maw…ti cu a tlai zet zo a bang nan, Kawlpawl thawi in zawmaw tertu a si ruangah, kan ruah ngaingai ding mi le a tul dandan ih fehpi tlak thu a si hrimhrim.\nTaktak ahcun, Chin hotu dang khal Panglong Conference ah kawh an sive nan Kawlpawl cu an zum lo ruangah le Kawl pawl thawi kawpawk an duh lo ruangah an feh duh lo. Thimnakah, Falam peng ih Pu Thang Tin Lian, Pu Van Hmung le Tedim peng ih Pu Pum Za Mang pawl cun, Kawl thawi zawmawk hnakin mahte zalennak (independence) neih an rak hril sawn.\nThlanglam Chin (Mizoram) pawl cun India thawn kum 15 lenglo an um tlang hnuah an dinhmun cu duhtawk loin 1966 ah zalennak ngah tum in thahrum suah in hriamhrei thawn hnatuan an thawk. Kum 20 sung mitthli, thlan le thisen luangin nunnak tampi an pek hnuah 1986 ah India thawn remawknak an nei sal. Saklam Chin thawn kantahthim asile Mizoram cun Saklam Chin cu kum 10 lenglo thansohnak lam le ziangkimah a hleih in a tlansan zo ti theih a si. Hi Mizoram ih thansohnak phunphun, lennak, thiamnak le nawmnak an hmuh ngahmi pawl hi kum 20 sung an thlan , mitthli le thisen thawi an lei ngahmi a si ruangah Saklam Chin pawl hnak cun nuam tlak, lian tlak, thangso tlak an si hrimhrim. Asinan, Mizoram khal cun zalennak taktak hmu dingin tuan ding a nei laiih tuvek in an cawlh lanta a zum um lo.\nSaklam Chin ve cun zalennak hmu dingin ke karnak cang a thiam thei lo. Hnamdang Kawlpawl in an mit an ti cawt sak thluh, an hna an phih sak thluh ih an hrangih tul le tha tuahnak cang khal an thiam nawn lo. Zalennak hmu ding le thansohhnak le lennak phunphun co ngah ding cun mitthli, thlan le thisen pek a tul ti khal an thei thei lo. A theitu an um a si khalle a hrek cu Kawl pawl kutah pangpar bangin an cuai cingcing ih a hrekkhat cu an pianpi Chinpawl lala in an dung thlun le theihtawk ih bawmnak cang an thiam lo ruangah hramlak ngawpi sung, zo hman thlen dahlonak ih mahte tlangau rero le tap rero an bang.\nKum 50 lenglo hnamdang Kawlpawl thuneihnak hnuai ih bawkkhup in an kun rei tuk zo ruangah , Saklam Chin mipi cu tihphannak in an lungthin a luahkhat thluh ih anmai hrangih a thami thil pakhathman an tuah ngam nawn lo. Mihrek cun leibek bangih a pal rerotu Kawlpawl cu lei pathian zohin an zoh sangih Kawlpawl tuah mi pohpoh cu a tha a dik tiin an hmu thluh. Kawl thuneihnak khal pawmih thlun tengteng ding ti’n an ruat fawn.\nMihrek cun Kawlpawl cu an ngaisan tuk ruangah Kawl ih can ve an tum ciamco ih Kawl thuamhnaw an hruh ve, Kawl biaknak an be ve, Kawl tawng in an tawng ve, Kawl bangin nun an tum ve, Kawl bangin khua an ruat ve ih Kawlpawl cu nupi pasal ah an nei. Hipawl cu Kawl taktak ah an cang thei cuanglo ih “Kawl lem” ah an cang. “Chin” le si lo “Kawl” le si taktak loin “Palap” vekah an cang lanta.\nHiti a si tikah, Saklam Chinpawl cu Kawl tilian in a fen rero ih siatralnak Kawl tilipi sungah hâk rero in an pil cuahco tluk a si. Hi hlohralnak tilipi sungih sihin talsuak in nunnak le hnam damnak cu hawlin ziangtik ah Chinram ke kar suak ve kei maw!! Lamzin pahnih lawng a um; hnam siatralnak lamzin le hnam damnak lamzin; Chinram in khui lamzin deuh a zawh ding?


US lut duh hrangih daan thar - Chinland Today Media\nJanuary 12, 2009 2:02 pm·1 comment\nTui ni ihsin United State sung luhnak ding daan thar cu hman thok a si. An daan tuahmi cu kan dungkum August ihsin tuah a si zonan tui ni lawng in hman thok a si.\nHi form ahcun a ram sungih a lut duh tu hrangah forms cu sml 72 hlan ah dilnak ngan ding a si. Hi daan in ram 35 pawl ih a ram mi pawl hrangah Visa ttul lo ih luh theinak canvo a um ter ding. Australia, New Zealand, Japan, South Korea, Brunei, Singapore le European ram thenkhat pawl khal a huam tel ding.\nLondon ih US consul (ram palai) general Derwood Staeben cun dilnak (application) an theh luh mi pawl hi second 10 hlan ah pom fel (approved) ding a si a ti bet.\nA simvivo nakah cun khual tlawngtu pawl hin thu hla dang an form ih an ngan mi hlei cu dil bet leh pholan a tul lo ding tiin a ti.\nA thupi bikmi ih kan thlengmi cu a rak um cia mi an thuhla pawl amahte ih rem awk dingle ahlan ihsin rak rem that cia ding pawl hi a si a ti ih, an dil nak form pawl kan letnak ding hrang cu second 4 tluk lawng a rei ding a ti bet.\nKhualtlawng pawl online ih an dil nak an pom le pom lo khal simfel lohli a si ding. Ret hrih (pending) mi pawl khal sml 72 sung thotho ah an pom zo le pom zo lo zoh fel sal bet a si ding.\nAn dilnak an pomlo mi pawl cu US aiawh ram palai (Consul) hnatuantu pawl hnenah Visa an dil a tul ding ti khal in a sim bet.\nHi an ttuannak pawl cu a lak a si ding ih khualtluang thuneihnak pawl khal kum 2 sung a si ding tin a sim bet. A sim vivo nakah cun a hlan ih website tthenkhat pawl ah cun a ttuan man an lak dan an thleng ding a ti, a sinan hi pawl khal cu a lak ih tuah mi a si zo thu khal a sim.\nDilnak hi khualtlawng thu nei tu hnenah ziang tik lai caan khalah dil thei a si. Staeben ih a sim dan vekah cun nikhat ah mi 14,000 lenglo ih dilnak don a si a ti.\nPa Sai says:\non January 14, 2009 at 10:16 am\nKan ram hnak cun a rang deuh dung a bang!


May 31, 2009 10:49 am·0 comments\nMizan ah Pakistan ram khawpi pakhat Peshawar ah Bomb pahnih a puakih minung 10 an thi ih midang 70 lenglo in hriamhma an tuar, Bomb puakhi Bazar mipi tamnak hmun leh khaw hnar Police Check Point ih puak asiih.\nBazar ih Bomb puakin Inn leh dawr khal tampi a ti siat. Bomb ti puak tuhi minung 4 an siih Police pawl thawi an kah awknakah minung 2 cu kahthat cih an si ih minung 2 cu nungdam ih kaih ngah an si. Bomb puahdan leh a thuhla zinzawi leh thudang theihduh mi tampi a um lai ruangah an hmin leh ziang mipawl an si ticu rel lang a si hrihlo.\nTu dinhmun ah Pakistan ralkap pawlin Taliban Tapung pawlcu Swat Valley ah nasa zetin an do rero lai ih hi an do awknak ah hin Taliban minung 1,000 lenglo an thah zo thu Pakistan ralkap thupuangtu cun a simih, Tuizing tiangah Taliban pawlih um hmun khuar nak bik Mingora khawpi 70% hrawngcu Pakistan ralkap pawlin an laksak zo thu an sim. Swat Valley ih Pakistan ralkap pawlin Taliban pawl nasa zetih an do ciamco ruangah Taliban pawlcun Ramsung khawpi leh hmun tinkim ih buainak nasa zet tuahsuak vivo an tumthu an sim ih khawpi sungih minung pawl khal an umnak khawpi suahsan thluh ding in thu an pe zo.\nPakistan Information Minister, Iftikhar Hussain cun Swat Valley ih Taliban hotubik Mullah Fazlullah cu thah a sizo ih Do awknak ah meithal ih kah that a si tiah an theih fiang thu a simih himi tlun ah Taliban tapung hotu minung ziang maw zat khal thah an si zo tiah a simbet. pakistan Interior Minister, Rehman Malik cun Taliban tapung hotu minung 21 pawlih hmin list cu tarsuak in a kai thei leh an um nak hmun thei an um a si le Paisa tampi pek an si ding thu a tar lang.


Midang Relsiat Lonak Hmun - Chinland Today Media\nNovember 10, 2008 11:03 am·0 comments\nA dik loin mi sualpuhnak cu, Mi a that theimi talhtum, raalnam le conkiang vek a si.\n– Thufim 25:18\n– Ezekiel 31-33\n– Thufim 15:1-11\nZung hrekkhat ahcun midang relsiatu pawl cu an hnattuan in an dawi. Kum 2002 ih an zingzoinak ah hnattuantu pakhat in kumkhat ah nazi 65 sung midang a relsia. Chicago khuapi ih hnattuannak hmun pakhat cu, “Midang relsiat lonak hmun” si dingin an relcat aw. Cuih hmun ih hnattuantu pawl cu an hnattuanpi an relsiatmi an kai ngah asile an hnattuan in an dawi.\nMiseenpi nomternak hnattuannak hmun pakhat ahcun relsiat awknak hi thlacamnak in an do. Mi hminthang pakhat harsatnak a ton tikah zoh men loin thlacam saknak in tha an peek.\nPathian ih Thukham pekmi sungah, “Na innhnen parah a dik lomi theihpitu nan si lo pei” (Suah. 20:16) a ti. Midang relsiatnak cun na innhnen duhdawt aw timi thupeek a do kalh. Midang resiatnak ttongkam cu Thufim in hitin a taarlang: “Mi that theimi talhtum, raalnam le conkiang vek a si” (Thufim 25:18) ti’n.\nMidang relsiat hi kanmah cu thupi deuh si duhnak, mi ih duh tlak le ttha sawn si duhnak thinlung a si ih cumi do ding hi kan ttuanvo a si. Thlacamnak in duhdawtnak tuah na tum ahcun midang relsia hlah.\nBawipa, raalring loih ka ttongmi in ngaithiam aw,\nMah ttha sawn ding duh ah midang kan simsia;\nKan ttongsuak hlan ah ruat thiam ding in bawm aw,\nKan ttongkam in midang duhdawt ding in zirh aw.\nRelsiatnak thu cu na simfiang thei dah lo ding


Zumnak le Zum daan - Chinland Today Media\nZumnak le Zum daan\nFebruary 9, 2010 1:56 am·0 comments\nBaibal cun Setan khal ‘vangcungmi vek in a lar-aw `theu tiah in sim. Cuih Setan ih bumnak ruangah Pathian hngak thei lo pawl hrang ahcun Pathian zumnak tlansanih Setan thiltitheinak hun thlun mai cu thil harsa a si lo. Biaknak a phunphun a suak rero lai ah tulai sanih buaipi tham biaknak larbik cu ‘Setanic’ a si. Setan biaknak thluntu pawl hrangah ‘The Setanic Bible’ timi cu ‘Anton Szandor LaVey’ in a ngan ih, cumi a thluntu cu leilung tlun ah an tam deuhdeuh. 1992 ah USA ram ah Setanic thluntu mi 200,000 an um ih, 2002 ahcun 800,000 an kim man.\nVenezuela, Brazil, Italy, Haiti, Puerto Rico, USA le Africa ram pawl hi leitlun ah Setanic kawhhran um tamnak ih rel Milai thinlung vakvai le um ngaihnak thei lo, beidong le hlimnak hawl hmu thei lo, hmuh sun hman khop thei dah lo pawl le tulai fimthiamnak a phunphun hawl vivo ih thilmak danglam tuahsuak duhtu pawl hrang ahcun Setanism thlun cu a olzet ding a bang. Kum 1991 ah Haiti ramih hna`tuantu tampi cun ‘Zombie’(ramhuai biaknak ihsin an tuah danglam-mi, hna tuannak ih bang ve thei lo milai) tuah in ‘Fu hmuan’ (sugar cane plantations) tampi an zohkil ih, cuvek zombie tuahnak dingah ‘butlak vun, tipi thuanthum nga vun le milai luruh (skull) pawl hman an si’ tiah Dr. Tony Chzel cun a ngan (world famous supernatural event-1992).\nSetanism in milai hruai a tum daan cu, a nuam theibik, a hlawk theibik, diriam theibik le a thluntupawl hrangih zalennak famkim a si’ tiah Anton Szandor LaVey ih cabu ahcun Setanism (Setanic) hi tulai san lawng si loin khua hlan lai ihsin a thok zomi a si. Baibal ihsin fiang zetin kan hmu. Biaknak dang a phunphun tla hi milai thinlungih ‘zohkiltu le bomtu’ hiar tuknak ihsin a thokmi an si. Siangpahrang nei lo miphun le ram hun si cu thilnuam lo zetmi a si vek in, biaknak pakhat tal hun neih lo cu ‘minung si man um lo riai’ vekih ruahnak, thlarau lam tihal tuknak ihsin biaknak a phunphun a ra suak. Hindu zumnak pakhat ahcun ‘AHIMSA’ daan a 8um ih, cuih daan cun ‘ramsa pohpoh thah lo ding’ tiah thupek a nei.\nCuih thupek thluntu pawl cun ramsa dangdang. ‘zawng(monkey), zinghnam (rat), rul (snake), caw (cow), vui (sai-elephant), le tlangak (craw) pawl cu pathian (deity) vekin an zohkil, an zohkil lawng si loin an pathian sungkua hrekkhat leitlun ih ra suaksal vekin an zum. Cuvek ramsa pawl cu an humhimnak dingah an zoh that theinak ding ah ‘milai thisen’ an tul zet theu. Hmun hrekkhat ahcun ‘rulpi’ cawmnak dingah nauhak an pe `theu. Hih ruangah India ram hi leitlun ah nauhak hlo tamnak bik ram a si tiah hlanlai ihsin hminsiatnak a rak nei zo.\nTulai ‘Sikh’ biaknak thluntu pawl teh ziang an bang? Vai (India) miphun pakhat si ve-in, mipa hmuahhmuah in an sam an zuatih, an lu cu puan (shawl) saupi in an tuam. An pathian zumbik cu ‘theih ban lomi’ tiah an zum ih, an biaknak sanbik cu ‘raal nehnak’ dingah a si’ tiah an ti”(Religious Cult – Dr.Peter Colney, 1998). Mipa pawl in an hmin pohpoh ah ‘Singh’ ti an telh thluh. Cucu ‘kiosa (lion) tinak a si ih, hlan lai ‘raal a phunphun an donak ah nehnak pe theitu an pathian hnenih thukam an ngah vekin hmin an phuah-aw mi a si.\nPathian cu ‘Khawvaang pathian (god of light) a si ih, milai thlarau nei thluhtu le amah thluntu pawl nehnak petu’ tiah zumnak an nei. Japan pawl zumnak hi ziangtin kan ruat pei? ‘Amareterasu Omikami’ (ni pathian) cu an ram (Japan tikulh) ihsin a suak tiah an zum. Cuih zumnak cun a hnam thantaar (flag) tiang a thuam.\nAsinan, an pathian zumbik cu van lamah umin, nikhat ah nazi 12 sung lawng biak thei a si ruangah, khua hlan lai ih an pupa mitthi zo pawl ih thlarau cun an inn sungih bungbel, thilri a phunphun cu an rak kilpi ringring tiah ruahnak an nei ih, cuih bungbel pawl hmai ah khukbil in thla an cam. An biakmi cu bungbel si loin, bungbel kiltu thlarau (mitthi thlarau) sawn cu an si. Hih hi ramhuai hrangah hmun kaupi tuahnak cu a si ko. Hih zumnak ruangah ‘raal an do zik lawng si loin, tulai san tiang, politics (naingnganzi) lamih hruaitu ding hrilnak dingah, thlanmual ah fehin mitthi pawl thlawsuah dil in thla an cam theu. Korea pawl thawn an bangaw.\nSouth Korea ram, Khrihfa tamnak ram khal in, a hlanih an zummi cu an fehsan zo nan, naingnganzi lam ahcun tlanmual lam feh cu ‘pipu nun (culture)’ vekin an thlun tunto lai ih, an bansan siang ngaingai thei lo. Tulai santhar ih baibal dodalnak bik cu ‘science’ a si. Hih thu hi Timote kuat khatnak bung 6, siarnak 20-ah kan hmu thei. Paul cun, “A dik lomi fimnak” a ti ih, New International Version ahcun “Falsely called knowledge” ti a si. King James version ahcun ‘Science’ ti’n a ngan. Science cun a phunphun in baibal le baibal ca neitu Pathian dodalnak a tuah. Pathian thil tuah mangbangza pawl cu ‘leitlunih thil um ve thei, huham ruangah si loin, zirnak le theihnak ruangah a dikzetmi tikcu le a sitheinak ding ‘hmun dik’ hrilthiamnak in tuah thei an si’ tiah an zum.\nAsinan Science thuhla pohpoh cu zum lo ding tinak a si cuang lo. Pathian a zumtu pawl khalin Science fimthiamnak thawn Pathian cu biak tlak le thang`hat thlak a sizia an langter ve. Thil um daan sawn cu, Science hmuh daan pahnih, Evolutionism le Creationism timi an then aw. Evolutionism cun kan rel zo bangin, thil pohpoh hi ruah ban lo le hmuh thiam cawk loin amahte’n a tuah danglam vivo (evoluting) ih, cucu zawng ihsin minung a ratnak a si timi a si. Creationism (sersiamnak lam) cun thil ziangkim hi sersiamtu ih tuahmi an si tiah zumnak fekzet a nei.\nPathian zum lotu scientist lakah Evolutionism lawng si loin Materialism thawn pehpar in, Pathian a um lo timi zumnak cu a phunphun ih simfiangtu an um. Science cu a danglam thei, Thutak kan pom daan khal a danglam thei, minung kan danglam vivo, leilung ah boruak a phunphun in a danglam zo, Pathian lawng a danglam thei lo. Tuni ih kan zum daan cu thai sun ah kan thleng saal thei na’n Pathian thu cu a danglam thei cuang lo ding. Zumnak le thutak timi tongkam khal a simfiangnak cu a danglam thei, kan zum daan khal hi milai duh daan ih simfiang thluh a si. Zovek khalin a dam sungah amai’ duhmi biaknak a thlun thei ih, amai’ duhhrilnak in Pathian cu ‘a um’ asilole ‘a um lo’ a ti thei. Amai’ duhnak in ‘Pathian ka zum’ a ti thei bangtukin ‘Pathian ka zum thei lo, ka zum duh lo’ tiah a ti thei lala fawn. Zum ding nei lotu khalin an zum lohnak san ‘zum daan’ an nei.\nCun, zum lotu kan timi pawl khalin ‘Zumtu asilole thluntu’ an ti aw ve cio. Zokhalin ruahsannak nei in ‘biakmi Pathian’ kan nei. Mi pakhat in midang hnenah ‘Na zumnak le zum daan cu a dik lo’ tiah a el thei lo ding. Ziangahtile zokhal in duhhrilnak kan nei ih, kan hrilmi/ biakmi le kan tuahmi/thlunmi vekin kan parah a thleng ding. Curuangah a nungmi Pathian kan nei hi, kan van`thatnakbik a si.\nHruaitu/ By-Biak Chawn


UN Security le UN in Kawlram thu rel ding - Chinland Today Media\nUN Security le UN in Kawlram thu rel ding\nMarch 26, 2010 1:50 am·0 comments\nVOA News 24 March 2010 : United Nations Security Council (UNSC) pawl cun Kawlram ralkap mi uk ih hrilawknak ding hrang dan an tuah mi thu ah ziangtin thu salhkir nak kan tuah ding ti thu rel dingin thu catnak an tuah zo thu Harriet Cross, Britain UN mission thu phuang tu cun a sim.\nHi nu in ziangthu cekci an ruat khawm ti mi sim fiangnak cu a nei lo nan British Prime minister Gordon Brown in Kawlram hrangah Leiltun ramtin ih kut rak san ve cio dingin a duh thu lawngte a sim. An thu khaikhawm mi cun UN Sec Ban Ki-Moon ih UN meeting nak ram hruaitu a cozah 15 hmaiih a tuah dingmi ah thurel catnak a nei ding ti khal cun a sim bet.\nUnited Nation (UN) khal cun Kawlram hril awknak ding hrang daan thar an tuah mi le Aung San Suu Kyi a tel thei lo ding thu pawl ruahpi dingin thurel khawmnak an nei ve ding.\nUN thuphuang tu Martin Nesirky hin Kawlram rualpi tha tu (Groups of Friend of Myanmar) timi ram pawl UN head quarter ah tonkhawm awknak an neih dingthu a sim.\nGroup of friends of Myanmar ram pawl cu Australia, Britain, China, European Union, France, India, Indonesia, Japan, Norway, Russia, Singapore, South Korea, Thailand, United States le Vietnam pawl tla an si.\nDecember 2007 ah thurel khawmnak menmen pawlkom pitling si lo in an rak nei thok ih UN in Kawlram mipi zalennak hrang leh a ramsung tuahrem thatnak ding hrangih ruahnak sungkhawmnak ding ah an rak din mi a si.


Nupi A Neihnak Puai Ah Zu A In Tamtuk Ruangah A Catthla – Meifar\nChina ram ah fala le tlangval tuakkhat cu duhdawtaw zetin an neiaw ih mopa cu a lungawi tuk ruangah zu a in ciamco, mopuai ihsin inn khal a tlung thei nawn lo ruangah monu in an motor retnak tiang a nor.\nMopuai sunloihtu mipi pawl khal an lungawi in an hni rero. An duhdawtnak zalam tluan ah buainak phunphun an rak tong zo. An duhawknak cu kum reipi sung a si zo, tlangval tei hi mifarah zet an si ruangah fala tei innsang in an duhpi lo.\nTlangval cu thinnuam lo zetin hmun dangah hnaṭuan in aum ih a taimaknak zarah a hnaṭuan khal a hlawhtling, kum le caan an herliam vivo hnuah an khua ah ava tlungsal ih a fala ih nulea hnenah neihawk a dil cu an rak siang.\nCutin, hlunghlai zetin an neiaw ih a duhmi fala a nei ngah cu a lungawi tuk ah umngaihnak a thei lo ruangah kut an sih hnuah zu an in ciamco ih a catthla. A zan cu monu hi a umhar zet men ding.\nA Upat Hnuah A Nauhak Lai Ih An Tlawng Sayama A That, Nam In Vei 101 A Dawt


Fala Le Tlangval Duhdawt Aw Zet Cu PDF Ah An Lut, Doawknak Tualrawn Ah A Tlangval An Kap That Cu A Lungthin A Kuai – Meifar\nFala Le Tlangval Duhdawt Aw Zet Cu PDF Ah An Lut, Doawknak Tualrawn Ah A Tlangval An Kap That Cu A Lungthin A Kuai\nSeptember 22, 2021 admin Lawrkhawm 0\nSeptember 20 sun nazi 12:00 hrawngah Kayah State, Dimawso ramsung ah mipi kilhimtu KPDF le ralkap pawl an doaw ciamco. KPDF lamtang pakhat in, “Sun nazi 12 hrawng ihsin kan doaw thok ih, nazi 2 sung kan doaw. Ralkap pawlin umhmun an ra khuar ruangah kan kapaw, minung thazang le ralthuam thazang kan thlauaw deuh ruangah dung kan sip lawk.\nPDF pakhat a thi ih hliamtuar 4 an um, 2 cu kan pehtlaih thei hrih lo ih an hlo. Ralkap pawlin doawknak tualrawn silo khua sung lam khalah meithal le pukpi pawl an kap lut ciamco” a ti.\nDoawknak ih hlo PDF pahnih cu fala le tlangval an si ih fala sawn Hlaing Pwint Phyu (Jan) cu damten an hmusal, asinan a tlangval Sai Bhone Min Thant cu ralkap pawlin an kap that ih a ruak lakdan ding an tawlrel rero lai.\nPDF pakhat in, “Manisun kan doawknak ah PDF pahnih an hlo, mipa le nunau an si. Nunau sawn cu tuizing nazi 9:00 hrawngah kan runsuak thei zo” a ti. PDF nusalṭha cu hliamhma na tuk a tuar lo nan thlaphang in aum rero lai.\nHlaing Pwint Phyu (Jan) in, “Sai Bhone Min Thant, hnemawknak ding ka nei nawn lo. Kan thlennak a rei hrih lo ih doawknak ahcun tel hrih hlah aw ka ti rero nan a feh cak tuk ruangah Jan khal doawknak ih telve dingin in sawm. Kan van ava duai lawmman ve, ka mithmuh rori ah mual in liamsan maw, zankhat le zinglam sung cu tupi sungah keimahten ka vakvai.\nNazi tampi sung khuathim lakah ka vakvai ih na tel nawn lo ruangah ziangtlukin ka cau, ka lungthin a kekkuai ti cu in hmu thei maw. Ziangah in fehsan, a tha bikin ka rak lo humhim thei lo cu ka damsung in ka ngaithiam aw nawn zik lo. Kan theihawk pek ihsin kan tlanni tiang in rak humhim ih in ngaihsaknak parah ka lungawi tuk” tin a facebook cahmai ah a tarlang.\nFala Pakhat Cu Haṭhuahsii Aiah Zinghnam Sii A Hmangsual Ih A Thi\nYangon-Nay Pyi Taw Lamzin Ah Ralkap In Ralbawi A Kap Ih A Tlan


A Pasal A Zuar >>> – Meifar\nA Pasal A Zuar >>>\nJanuary 10, 2022 admin Leitlun 0\nKenya ram ih um innsang nubik kum 40 mi in a pasal cu a zuar ih a man in a fale pawl hrang kumthar hnipuan a leisak. A pasal hi hnaṭuan paih lo, zu ngawlvel a si ih nunau dang thawn an umtlang ṭheu.\nA pasal ih khuasatdan cu a tuar thei nawn lo ruangah a umpi nunau hnenah a pasal cu sumpai in a zawrh lawlaw. Edna Mukwana le a pasal in fate pathum an nei zo. A pasal le nunau dang cu an cansual ih an umtlang, ni 7 hnuah Edna Mukwana in a pasal ih koppi nunau hnenah Ksh 2000 zat a dil ih a hnenah um ta dingin a theihter.\nEdna Mukwana in, “Ka pasal cu zu tama a si ih nunau hlothlau pawl hnenah aum ringring. Ka pasal hruaisualtu nunau hnenah Ksh 2000 ka dil ih Ksh 1700 lawng in pe. Sumpai pawl cu nauhak kumthar kor leinak ah ka hmang thluh” a ti.\nThu an suhnak ah na pasal hi na hnenah ra kirsal sehla na cohlang kem?’ an tiih Edna Mukwana in, “Ziangtik hman ah ka cohlang nawn lo ding, kumthar a si zo vekin kumhlun sungih buainak ah ka lut duh nawn lo” a ti.\nHellram Sangka An Mit Thlang Ding\nKalaymyo Peng Sungih Nupa Hlo Cu Ralhrang Pawlin Rapthlak Zetin An Rak That